Syarikat korporat, NGO terus hulur sumbangan
KUALA LUMPUR:
Perintah Kawalan Pergerakan (PKP) yang memasuki fasa kedua susulan penularan
wabak pandemik Covid-19, menyaksikan pelbagai pihak sama ada badan korporat,
pertubuhan bukan kerajaan (NGO) mahupun   orang perseorangan terus   tampil menghulurkan sumbangan. Selain golongan
terjejas, bantuan turut dihulurkan   kepada barisan hadapan yang bertungkus lumus
‘bermandi peluh’ mencurah masa dan tenaga bagi memutuskan rantaian penularan
Covid-19, yang boleh membawa maut. Bank Simpanan
Nasional (BSN) menerusi tanggungjawab sosialnya menyerahkan sumbangan
RM120,000, antaranya bagi membantu membiayai kos alat-alat kelengkapan
perubatan, ubat-ubatan dan bahan pakai buang. Ketua Eksekutif BSN
Datuk Yunos Abd Ghani dalam kenyataan   berkata, pihaknya berharap bantuan itu   sedikit sebanyak membantu wira-wira negara
yang bertugas demi keselamatan negara.    Selain itu, sejuta
unit penutup mulut dan hidung  
serta 100,000 unit penutup mulut dan hidung N95 disumbangkan syarikat
Country Garden antaranya kepada Hospital Kuala Lumpur dan kerajaan negeri Johor
yang diterima Menteri Besarnya Datuk Hasni Mohammad. Menurut Naib Presiden
Country Garden Rantau Malaysia-Singapura Syarul Izam menerusi satu kenyataan,
bekalan penutup mulut dan hidung juga akan diedarkan kepada institusi   dan organisasi lain yang memerlukan secara
berperingkat.  
 Syarikat berkaitan
kerajaan negeri, Terengganu Incorporated (Terengganu Inc) pula menyumbang RM1
juta kepada Tabung Bantuan COVID-19 Terengganu. “Selain derma
kepada Tabung Covid-19 negeri, Terengganu Inc juga turut mengagihkan bekalan
makanan bernilai RM12,000 kepada 140 keluarga yang terjejas di seluruh
Terengganu melalui Majlis Belia Negeri Terengganu sepanjang tempoh PKP
ini,” kata Ketua Pegawai Eksekutifnya, Dr Wan Ahmad Rudirman Wan Razak. Sementara itu,
Persatuan Perubatan Malaysia (MMA) dan Yayasan Persatuan Perubatan Malaysia
(MMAF) dengan kerjasama platform beli-belah dalam talian Shopee, melancarkan
dana amal kebangsaan ‘Shopee MMA Covid-19 Fund’ semalam untuk kakitangan penjagaan
kesihatan yang sedang bertungkus lumus menangani pandemik Covid-19. MMA dalam satu
kenyataan berkata, dana itu boleh diakses di   laman kedai digital MMA dan MMAF di Shopee,
menerusi www.shopee.com.my/m/shopeemmacovid19fund. Derma RM5 dan ke atas
boleh dibuat menerusi aplikasi berkenaan. Untuk setiap RM1 yang didermakan,
Shopee juga akan melakukan padanan dengan menderma RM1 lagi ke tabung
berkenaan, manakala sumbangan RM100 ke atas akan menerima resit pengecualian
cukai. Tidak ketinggalan,
sebagai usaha membantu golongan peniaga dan usahawan kecil, Pertubuhan Ikatan
Usahawan Kecil dan Sederhana Malaysia (IKHLAS) turut melancarkan kempen Tabung
IKHLAS Covid-19 dengan sasaran  
memanfaatkan 30,000  
keluarga.

Universiti Teknikal
Malaysia Melaka (UTeM) turut menyumbangkan 1,150 unit pelindung muka
‘UTeMShield’, dua unit kotak intubasi dan 2,000 pasang sarung tangan kepada
Jabatan Kesihatan Negeri Melaka, kata   Naib Canselor UTeM   Profesor Datuk Dr Raha Abdul Rahim. – BERNAMA



 
See author's posts
